For få dage siden kom det frem, at USA har bedt Danmark om hjælp i kampen mod Islamisk Stat. Men er det overhovedet muligt for Danmark at bidrage i kampen mod den frygtede terrororganisation? Det sætter en ekspert stort spørgsmålstegn ved.

»Jeg kan bekræfte, at regeringen er i gang med at undersøge, hvilke muligheder den har i forhold til at øge den militære indsats i bekæmpelsen af Isil. Og jeg kan også bekræfte, at vi kigger på hele rækken af værktøjer i den forsvarspolitiske værktøjskasse,« sagde Danmarks Udenrigsminister, Kristian Jensen, til Politiken tirsdag.

Men skal man tro en af Danmarks førende militæreksperter, så er der ikke meget at komme efter i ’værktøjskassen’, for den er stort set helt tom.

I et opslag på Facebook opsummerer direktør og seniorforsker ved Center for Militære Studier ved Københavns Universitet, Henrik Breitenbauch, nemlig det danske forsvars muligheder med en stærkt ironiserende tekst.

’Hvad skal vi sende? Prinsens Musikkorps? Tivoligarden? En æske tændstikker med Tordenskjold udenpå? (Der er ikke meget tilbage i værktøjskassen med andre ord).’ Står der i opslaget, der linker til historien om USAs ønske om et dansk bidrag.

Hvad skal vi sende? Prinsens Musikkorps? Tivoligarden? En æske tændstikker med Tordenskjold udenpå?(Der er ikke meget tilbage i værktøjskassen med andre ord). Opslået af Henrik Breitenbauch på 8. december 2015

Historisk lavt forsvarsbudget

Over for BT uddyber Henrik Breitenbauch, hvad han mener med opslaget.

»Det er et udtryk for, at der er meget store behov for bidrag til at løse IS-problemet. Men der er ikke ret meget tilbage på de danske hylder, som vi kan bidrage med, for det er efterhånden sparet væk. Vi har sendt en radar. Men vi kan ikke længere sende kampfly, for mekanikerne er slidt op. Og vi kan ikke sende hæren, da der ikke er interesse for tropper på jorden. Og flåden dur ikke i en landkrig. Så er der vores specialtropper, men de er lovet ud til operationer i Mail, så det er også besværligt,« siger Henrik Breitenbauch

Og der er en ganske bestemt årsag til, at Danmark kommer til at få svært ved at opfylde USA's ønske om et bidrag til krigen mod IS.

»Jeg vil gerne understrege, at det er politikerne, der bestemmer. Men jeg kan bare konstatere, at vi har et historisk lavt forsvarsbudget. Specielt set i forhold til at bekæmpe ydre farer,« siger Henrik Breitenbauch.

'Vi er løbet tør'

Selv hvis kampen mod Islamisk Stat på et tidspunkt skulle gå hen og udvikle sig til en landkrig, og ikke som nu bombetogter med fly, så ser det skidt ud i forhold til at levere et dansk militært bidrag – som vi tidligere har gjort i Afghanistan og Irak.

»Hvis vi skulle sende landstyrker, så er vi efterhånden også løbet tør. Vi bruger mange af de ressourcer på at holde øje med Putins Rusland. Og så er der bare blevet skåret meget ned på forsvarsbudgettet de seneste år. Så vi har ikke folk at sende af sted,« forklarer Henrik Breitenbauch, der forklarer USA's ønske om bidrag.

»Det svarer til at have en ven, der altid tager en kasse øl med til festen, og som så brokker sig over, når de andre ikke tager en sixpack med. Men hvorfor skulle man det, når der allerede er en kasse øl,« siger Henrik Breitenbauch.